**Eiropas Savienības kohēzijas politikas programmas 2021.–2027.gadam**

**6.1.1. specifiskā atbalsta mērķa „Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.6.pasākuma „Bezemisiju transportlīdzekļu izmantošanas veicināšana pašvaldībās” papildinošās saimnieciskās darbības nosacījumu kontroles metodika**

**Metodikas mērķis ir sniegt skaidrojošu informāciju par papildinošās saimnieciskās darbības** (turpmāk – PSD) **apmēru** **un nosacījumu ievērošanu** Eiropas Savienības kohēzijas politikas programmas 2021.–2027.gadam 6.1.1. specifiskā atbalsta mērķa „Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.6.pasākuma „Bezemisiju transportlīdzekļu izmantošanas veicināšana pašvaldībās” (turpmāk – 6.1.1.6. pasākums) **projektu ietvaros[[1]](#footnote-2)**.

Šī metodika ir attiecināma uz 6.1.1.6. pasākuma projektiem, kuru mērķis ir sniegt atbalstu pašvaldībām bezemisiju transportlīdzekļu iegādei, veicinot pāreju uz klimatneitrālu ekonomiku, un kurus īsteno tikai pašvaldības autonomo funkciju – gādāt par iedzīvotāju izglītību, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē un gādāt par iedzīvotāju veselību, organizējot veselības aprūpes pakalpojumu pieejamību – nodrošināšanai saskaņā ar Pašvaldību likuma 4. panta pirmās daļas 4., 5., 6. vai 9. punktu un no šīm autonomajām funkcijām izrietošo pārvaldes uzdevumu izpildei. Vienlaikus 6.1.1.6. pasākuma ietvaros attiecināma tikai tādu darbību veikšana, kas atbilstoši šajā metodikā norādītajam atbilst pamatdarbībai vai PSD. Citas saimnieciskās darbības veikšana nav pieļaujama.

**I Izmantotais normatīvais regulējums, t.sk. citi avoti**

* [Ministru kabineta 2024. gada 23. janvāra noteikumi Nr. 65 “Eiropas Savienības kohēzijas politikas programmas 2021.–2027.gadam 6.1.1. specifiskā atbalsta mērķa „Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.6.pasākuma „Bezemisiju transportlīdzekļu izmantošanas veicināšana pašvaldībās”](https://likumi.lv/ta/id/349316-eiropas-savienibas-kohezijas-politikas-programmas-2021-2027-gadam-6-1-1-specifiska-atbalsta-merka-parejas-uz-klimatneitralitati) (turpmāk – MK noteikumi Nr. 65);
* [Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu (2016/C 262/01)](https://eur-lex.europa.eu/legal-content/LV/TXT/?uri=CELEX%3A52016XC0719%2805%29) (turpmāk – Komisijas paziņojums);
* [Komercdarbības atbalsta kontroles likums](https://likumi.lv/ta/id/267199-komercdarbibas-atbalsta-kontroles-likums);
* [Ministru kabineta 2022. gada 8. februāra noteikumi Nr. 111 “Attālināto mācību organizēšanas un īstenošanas kārtība”;](https://likumi.lv/ta/id/329849-attalinato-macibu-organizesanas-un-istenosanas-kartiba)
* [Finanšu ministrijas palīgmateriāls nelikumīga valsts atbalsta atgūšanai.](https://www.fm.gov.lv/lv/media/7566/download)
* [Finanšu ministrijas skaidrojošais materiāls par papildinošu saimniecisku darbību (*ancillary activity*);](https://www.fm.gov.lv/lv/media/504/download)
* [Pašvaldību likums](https://likumi.lv/ta/id/336956-pasvaldibu-likums);
* [Vispārējās izglītības likums](https://likumi.lv/ta/id/20243-visparejas-izglitibas-likums);
* [Sociālo pakalpojumu un sociālās palīdzības likums](https://likumi.lv/ta/id/68488-socialo-pakalpojumu-un-socialas-palidzibas-likums);
* [Kultūras institūciju likums](https://likumi.lv/ta/id/51520-kulturas-instituciju-likums);
* [Kultūras centru likums](https://likumi.lv/ta/id/335863-kulturas-centru-likums);
* [Dziesmu un deju svētku likums](https://likumi.lv/ta/id/111203-dziesmu-un-deju-svetku-likums).

**II Metodikā izmantotie galvenie jēdzieni**

Šajā metodikā tiek piemēroti šādi jēdzieni:

**Izglītojamie** – visi skolēni, neatkarīgi no vecuma, kuri apgūst vispārējo izglītību pašvaldības izglītības iestādēs. Saskaņā ar Vispārējas izglītības likuma 3.pantu vispārējā izglītība tiek īstenota šādās vispārējās izglītības pakāpēs: pirmsskolas izglītība, pamatizglītība un vidējā izglītība. Vispārējās izglītības īpašie veidi ir speciālā izglītība un sociālā korekcija.

Ja vispārējās izglītības iestādē tiek īstenota arī profesionālās ievirzes izglītības programma vai interešu izglītība, kas norit ārpus mācību stundām vai kas nav paredzēta vispārējās izglītības mācību programmas īstenošanas ietvaros, tad projekta ietvaros iegādāto bezemisiju transportlīdzekli var izmantot, lai nodrošinātu izglītojamo nokļūšanu šajā vispārējās izglītības iestādē (vai citā pašvaldības organizētās profesionālās ievirzes izglītības programmas vai  interešu izglītības sniegšanas vietā, kas atrodas atsevišķā adresē)uz nodarbībām profesionālās ievirzes izglītības programmā vai interešu izglītībā un atpakaļ dzīvesvietā **ar atsevišķu reisu (braucienu)[[2]](#footnote-3), un to uzskaita PSD ietvaros**.

Savukārt, ja projekta ietvaros iegādāto bezemisiju transportlīdzekli izmanto izglītojamo (kuri līdztekus vispārējās izglītības programmas apguvei apgūst profesionālās ievirzes izglītības programmā paredzēto saturu vai apmeklē interešu izglītību vispārējās izglītības iestādē) nokļūšanai uz šīm vispārējās izglītības iestādēm (vai citā pašvaldības organizētās profesionālās ievirzes izglītības programmas vai  interešu izglītības sniegšanas vietā, kas atrodas atsevišķā adresē) profesionālās ievirzes programmas apguvei vai interešu izglītības apmeklēšanai **ar vispārējās izglītības iestāžu izglītojamajiem paredzēto reisu (braucienu), tad to uzskaita pamatdarbības ietvaros.**

**Amatiermākslas kolektīvs** – viendabīga vai dažāda vecuma un etniskās piederības personu grupa, kuru regulārai darbībai apvieno kopīgas intereses kādā no mūzikas, mākslas, dejas vai citas radošas izpausmes jomām, ar savu darbību iespēju robežās tiecoties sasniegt iespējami augstākos rezultātus mākslinieciskajā jomā, brīvprātīgi piedaloties pašu iniciētos vai pašvaldības un valsts, vai starptautiska mēroga pasākumos, dalībniekiem par to nesaņemot atlīdzību, piemēram, Latvijas Skolu jaunatnes dziesmu un deju svētkos un Vispārējos latviešu Dziesmu un Deju svētkos (turpmāk – dziesmu un deju svētki).

**Sociālo pakalpojumu, sociālās palīdzības vai sociālās aprūpes klienti** – pašvaldību iedzīvotāji, kuri saskaņā ar Sociālo pakalpojumu un sociālās palīdzības likumā noteikto kārtību saņem pakalpojumu mājās pamatvajadzību apmierināšanai un kuri objektīvu apstākļu dēļ nevar sevi aprūpēt, vai kuriem nepieciešams apmeklēt pašvaldības dienas aprūpes centrus vai ilgstošas sociālās aprūpes vai sociālās rehabilitācijas institūcijas.

**Saimnieciska darbība** – jebkura darbība, kas ietver preču vai pakalpojumu piedāvāšanu tirgū.

**Pamatdarbība –** nesaimnieciska darbība, kas tiek īstenota ar projekta ietvaros iegādāto bezemisiju transportlīdzekli un tā uzlādei paredzētu infrastruktūru Pašvaldību likuma 4.panta pirmās daļas 4., 5., 6. vai 9. punktā minēto pašvaldības funkciju – gādāt par iedzīvotāju izglītību, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē un gādāt par iedzīvotāju veselību, organizējot veselības aprūpes pakalpojumu pieejamību – nodrošināšanai un no šīm funkcijām izrietošo pārvaldes uzdevumu – nodrošināt izglītojamo nokļūšanu vispārējās izglītības iestādē vai citā vispārējās izglītības mācību īstenošanas vietā un atpakaļ dzīvesvietā, nodrošināt sociālo pakalpojumu, sociālās palīdzības un sociālās aprūpes klientu un darbinieku nogādāšanu sociālo pakalpojumu, sociālās palīdzības un sociālās aprūpes sniegšanas un saņemšanas vietā, nodrošināt pašvaldības kultūras darbinieku un amatiermākslas kolektīvu nogādāšanu kultūras pasākumu (vai to mēģinājumu) norises vietās pašvaldībā, uz skatēm vai  citiem pamatdarbības ietvaros paredzētajiem pasākumiem, kas ir tieši saistīti ar pašvaldības kultūras piedāvājuma nodrošināšanu, un organizēt veselības aprūpes pakalpojuma pieejamības pacientu nokļūšanai uz un no ārstniecības iestādēm gadījumos, kad esošā sabiedriskā transporta sistēma nav tam piemērota – izpildei, tai skaitā uzlādes infrastruktūras izmantošana tādu citu bezemisiju transportlīdzekļu (gan finansējuma saņēmēja citu bezemisiju transportlīdzekļu, gan citas pašvaldības bezemisiju transportlīdzekļu) uzlādei, kas nodrošina iepriekš minēto funkciju un no tām izrietošo pārvaldes uzdevumu izpildi.

**PSD** – saimnieciskā darbība, kas tiek īstenota nesaimnieciskai darbībai paredzētajā infrastruktūrā un kas ir tieši saistīta ar infrastruktūras ekspluatāciju un nepieciešama vai nesaraujami saistīta ar infrastruktūras galveno nesaimniecisko izmantojumu. Atbilstoši Komisijas paziņojuma 207. punktā noradītajam PSD jāpatērē tie paši resursi, kas paredzēti infrastruktūras pamatdarbībai, piemēram, darbaspēks, pamatlīdzekļi u.c., PSD nav daļa no infrastruktūras pamata funkcijas, bet PSD bieži īsteno, lai nodrošinātu infrastruktūras efektīvāku izmantošanu. Jāņem vērā, ka katrā gadījumā ir nepieciešams atsevišķi vērtēt katras īstenotās darbības saikni ar infrastruktūras izmantošanas mērķi.

**Infrastruktūra** – M1 (specializētais), M2 vai M3 kategorijas bezemisiju transportlīdzeklis un tā darbības nodrošināšanai nepieciešamā uzlādes infrastruktūra (ja attiecināms), kuru izmanto vismaz vienas Pašvaldību likuma 4. panta pirmās daļas 4., 5., 6. vai 9. punktā noteiktās pašvaldību autonomās funkcijas īstenošanai un no tās izrietošu pārvaldes uzdevumu izpildei, lai pamatdarbības ietvaros nodrošinātu:

1) pašvaldībā esošo izglītojamo nokļūšanu pašvaldības dibinātā izglītības iestādē vai citā mācību īstenošanas vietā, ja to paredz akreditēta izglītības programma, un atpakaļ dzīvesvietā vai

2) sociālo pakalpojumu, sociālās palīdzības vai sociālās aprūpes klientu nokļūšanu sociālo pakalpojumu sniegšanas vai saņemšanas vietā (un atpakaļ), ja sociālo pakalpojumu, sociālās palīdzības vai sociālās aprūpes klientu nogādāšanai pakalpojumu saņemšanas vietā (un atpakaļ) nepieciešams īpašs pārvadāšanas veids atbilstoši pielāgotā specializētā transportlīdzeklī un ja šādu pakalpojumu nenodrošina tirgus dalībnieki, vai

3) pašvaldības kultūras darbinieku vai amatiermākslas kolektīvu nokļūšanu kultūras pasākumu (vai to mēģinājumu) norises vietā pašvaldībā, uz skatēm vai citiem pamatdarbības ietvaros paredzētajiem pasākumiem, kas ir tieši saistīti ar pašvaldības kultūras piedāvājuma nodrošināšanu (un atpakaļ), vai

4) veselības aprūpes pakalpojuma pieejamības organizēšanu pacientu[[3]](#footnote-4) nokļūšanai uz un no ārstniecības iestādēm gadījumos, kad esošā sabiedriskā transporta sistēma nav tam piemērota un ja šādu pakalpojumu nenodrošina tirgus dalībnieki.

Savukārt PSD veikšanai infrastruktūra tiek izmantota, lai nodrošinātu 6.1.1.6.pasākuma mērķa grupas mobilitāti pasākumos, kas ir tieši saistīti un nepieciešami vai nesaraujami saistīti ar MK noteikumu Nr. 65 minēto pašvaldību autonomo funkciju īstenošanu un no tām izrietošo pārvaldes uzdevumu izpildi, piemēram:

1) izglītojamo nodrošināšana ar transportu braucienam uz teātri, koncertu, ekskursijā un līdzīgiem pasākumiem vai izglītības personāla nodrošināšana ar transportu uz apmācību pasākumiem, kas ir tieši saistīti ar vispārējās izglītības procesu (tai skaitā pirmsskolas izglītību, pamatizglītību, vidējo izglītību, speciālo izglītību un speciālo korekciju), piemēram, izglītojamo nodrošināšana ar transportu braucienam uz teātri, koncertu, ekskursijā, mācību olimpiādēm (kas nav mācību programmas daļa) un tamlīdzīgiem pasākumiem;

2) sociālo pakalpojumu, sociālās palīdzības vai sociālās aprūpes klientu nodrošināšana ar transportu braucienam uz teātri, koncertu, ekskursijā un līdzīgiem pasākumiem vai sociālo pakalpojumu, sociālās palīdzības vai sociālās aprūpes darbinieku nodrošināšana ar transportu uz apmācību pasākumiem,  kas ir tieši saistīti ar sociālo pakalpojumu, sociālās palīdzības vai sociālās aprūpes sniegšanu;

3) amatiermākslas kolektīvu nodrošināšana ar transportu braucieniem priekšnesumu un izrāžu sniegšanai ārpus pašvaldības administratīvās teritorijas un uz citiem līdzīgiem pasākumiem, izņemot skates un citus pamatdarbības ietvaros paredzētos pasākumus, vai pašvaldības kultūras darbinieku nodrošināšana ar transportu uz apmācību pasākumiem, kas ir tieši saistīti ar pašvaldības kultūras piedāvājuma nodrošināšanu;

4) pašvaldību darbinieku, kas atbildīgi par veselības aprūpes pakalpojuma pieejamības organizēšanu, nodrošināšana ar transportu uz apmācību pasākumiem, kas ir tieši saistīti ar veselības aprūpes pakalpojuma pieejamības organizēšanu.

Vienlaikus, lai nodrošinātu bezemisiju transportlīdzekļa uzlādes infrastruktūras efektīvu un lietderīgu izmantošanu, pieļaujams, ka projekta ietvaros izveidoto bezemisiju transportlīdzekļa uzlādes infrastruktūru, laikā, kad to neizmanto projekta ietvaros iegādāto bezemisiju transportlīdzekļu uzlādei, var izmantot citu pašvaldības (gan finansējuma saņēmēja, gan citas pašvaldības) īpašumā esošu bezemisiju transportlīdzekļu uzlādei, kas tiek izmantoti Pašvaldību likuma 4. panta pirmās daļas 4., 5., 6. vai 9. punktā noteiktās pašvaldības autonomās funkcijas īstenošanai un no tās izrietošo pārvaldes uzdevumu izpildei (pamatdarbības ietvaros). Savukārt gadījumos, kad tiek nodrošināta, piemēram, izglītojamo mobilitāte pasākumos, kas ir tieši saistīti ar vispārējās izglītības procesu, bet kuri nav paredzēti mācību programmā, piemēram, izglītojamo nogādāšana citas pašvaldības rīkotās olimpiādēs vai sacensībās, vai amatiermākslas kolektīvu mobilitāte pasākumos, kas ir tieši saistīti ar kultūras piedāvājuma nodrošināšanu, bet to norise ir ārpus pašvaldības administratīvās teritorijas, piemēram, deju kolektīva nogādāšana uz pašvaldību deju kolektīvu sadraudzības koncertu citā pašvaldībā u.tml., pieļaujama uzlādes infrastruktūras izmantošana pašvaldības (gan finansējuma saņēmēja, gan citas pašvaldības) īpašumā esošu citu bezemisiju transportlīdzekļu uzlādei, kas tiek izmantoti pašvaldības (gan finansējuma saņēmēja, gan citas pašvaldības) Pašvaldību likuma 4. panta pirmās daļas 4., 5., 6. vai 9. punktā autonomo funkciju īstenošanai un no tām izrietošo pārvaldes uzdevumu izpildei PSD ietvaros.

**Cita saimnieciskā darbība** – saimnieciskā darbība, kas nav PSD.

**III 6.1.1.6. pasākuma regulējošo MK noteikumu pamatnosacījumi pamatdarbībai un PSD**

6.1.1.6. pasākuma mērķis ir sniegt atbalstu pašvaldībām bezemisiju transportlīdzekļu iegādei, veicinot pāreju uz klimatneitrālu ekonomiku, tādējādi uzlabojot Pašvaldību likuma 4.panta pirmās daļas 4., 5., 6. un 9. punktā noteikto pašvaldību funkciju īstenošanu un sniegtos pakalpojumus, konkrēti pašvaldību izglītības iestāžu izglītojamo, kultūras darbinieku un amatiermākslas kolektīvu, sociālo pakalpojumu, sociālās palīdzības un sociālās aprūpes saņēmēju un veselības aprūpes pakalpojumu saņēmēju mobilitāti.

Pašvaldību likuma 4.panta pirmās daļas 4. punktā noteiktā pašvaldību autonomā funkcija ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Lai nodrošinātu iedzīvotājiem vispārējās izglītības iegūšanu, pašvaldība nodrošina izglītības iestāžu sasniedzamību. Tas attiecas arī uz pamatizglītības un vidējās izglītības iestādēm ar sporta, mūzikas vai citu novirzienu. Ja mācības atbilstoši pamatizglītības un vidējās izglītības akreditētajai mācību programmai tiek īstenotas citā norises vietā (bibliotēkā, laboratorijā, pētniecības iestādē, muzejā, u.tml.), tad arī šādi izglītojamo pārvadājumi kvalificējami kā nesaimnieciska darbība, t.i., pamatdarbība.

Pašvaldību likuma 4.panta pirmās daļas 5.punktā noteiktā pašvaldību autonomā funkcija ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm. Lai nodrošinātu iedzīvotājiem iespēju piedalīties pašvaldības kultūras dzīvē, pašvaldība nodrošina pašvaldības kultūras darbinieku vai amatiermākslas kolektīvu nokļūšanu kultūras pasākumu vai to mēģinājumu norises vietā pašvaldībā (pārvadājumi pašvaldības administratīvās teritorijas ietvaros) vai citos pasākumos ārpus pašvaldības administratīvās teritorijas pamatdarbības ietvaros (piemēram, skatēs, dziesmu un deju svētkos un citos pasākumos, kas ir tieši saistīti ar pašvaldības kultūras piedāvājuma nodrošināšanu). Šādi pārvadājumi kvalificējami kā nesaimnieciska darbība, t.i., pamatdarbība.

Pašvaldību likuma 4.panta pirmās daļas 6. punktā noteiktā pašvaldību autonomā funkcija ir gādāt par iedzīvotāju veselību – īstenot veselīga dzīvesveida veicināšanas pasākumus un organizēt veselības aprūpes pakalpojumu pieejamību. Lai nodrošinātu pacientu nokļūšanu ārstniecības iestādēs, kad esošā sabiedriskā transporta sistēma nav tam piemērota un ja šādu pakalpojumu nenodrošina tirgus dalībnieki, pašvaldība organizē veselības aprūpes pakalpojumu pieejamību, nodrošinot ģeogrāfisko pieejamību ārstniecības pakalpojumiem un sniedzot atbalstu tiem pacientiem4, kuriem nepieciešami transporta pakalpojumi, lai, piemēram, nokļūtu mājās no stacionāra, vai nokļūtu ārstniecības iestādē veselības aprūpes pakalpojumu saņemšanai, organizējot pacientu pārvešanu gadījumos, kad pacients no augstākā līmeņa slimnīcas jāpārved uz zemākā līmeņa slimnīcu vai sociālās aprūpes iestādi. Šādi pārvadājumi tiek kvalificēti kā nesaimnieciska darbība (pamatdarbība).

Pašvaldību likuma 4.panta pirmās daļas 9. punktā noteiktā pašvaldību autonomā funkcija ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus. Lai nodrošinātu sociālo pakalpojumu, sociālās palīdzības vai sociālās aprūpes pakalpojuma saņemšanu (personas dzīvesvietā, ilgstošas sociālās aprūpes institūcijās vai citās sociālo pakalpojumu sniegšanas vietās), pašvaldība organizē sociālo pakalpojumu, sociālās palīdzības vai sociālās aprūpes pakalpojuma saņēmēju nokļūšanu pakalpojumu saņemšanas vietā ārpus to dzīvesvietas, ja sociālo pakalpojumu, sociālās palīdzības vai sociālās aprūpes klientu nogādāšanai pakalpojumu saņemšanas vietā (un atpakaļ) nepieciešams īpašs pārvadāšanas veids atbilstoši pielāgotā specializētā transportlīdzeklī) vai sociālās aprūpes sniedzēju nogādāšanu sociālās aprūpes pakalpojumu saņēmēju dzīvesvietā un ja šādus pakalpojumu nenodrošina tirgus dalībnieki. Šādi pārvadājumi tiek kvalificēti kā nesaimnieciska darbība (pamatdarbība).

Projektu īstenošanai netiek sniegts valsts atbalsts komercdarbībai. Lai sekmētu 6.1.1.6. pasākuma mērķa sasniegšanu, šajā metodikā paredzētajam uzraudzības mehānismam jānodrošina, ka atbalsts tiek sniegts nesaimnieciskas darbības īstenošanai, vienlaikus ir pieļaujama PSD (ierobežotā apjomā). Savukārt cita saimnieciskā darbība projektā nav pieļaujama un netiek iekļauta. Atbilstoši MK noteikumu Nr. 65 7. punktam projekta atbalstāmajām darbībām (bezemisiju transportlīdzeklis un tā darbības nodrošināšanai paredzētā uzlādes infrastruktūra), par kurām ir iesniegts projekta iesniegums, **ir pieļaujama** **PSD, kas nepārsniedz 20% no projekta ietvaros iegādātā bezemisiju transportlīdzekļa un tā darbības nodrošināšanai paredzētās uzlādes infrastruktūras kopējās gada jaudas laika izteiksmē (PSD var uzskaitīt stundās vai dienās)**.

Pamatojoties uz minētajiem nosacījumiem, projekta dzīves cikla[[4]](#footnote-5) sākumposmā[[5]](#footnote-6) Centrālā finanšu un līgumu aģentūra (turpmāk – sadarbības iestāde) veic PSD nosacījumu ievērošanas pārbaudi par vienu pilnu kalendāra gadu visiem 6.1.1.6. pasākuma ietvaros apstiprinātajiem projektiem, par kuru īstenošanu ir noslēgts civiltiesiskais līgums vai vienošanās par projekta īstenošanu, tai skaitā, pārbaudot finansējuma saņēmēju MK noteikumu Nr. 65 59. punktā minētos pārskatus par PSD apjomu. PSD pārskatiem pievienojamā pamatojošā dokumentācija norādīta šīs metodikas IV sadaļā. Sadarbības iestāde PSD nosacījumu ievērošanas uzraudzību (atbilstoši MK noteikumu Nr. 65 58. punktam) veic izlases kārtībā visā projekta dzīves cikla laikā, nepieciešamības gadījumā[[6]](#footnote-7) veicot korektīvās darbības pret finansējuma saņēmēju. Pārbaudes projekta īstenošanas vietā sadarbības iestāde var veikt, iepriekš nebrīdinot finansējuma saņēmēju.

**IV PSD būtības kontrole un PSD apmēra kontrole 6.1.1.6. pasākuma ietvarā**

Neskatoties uz to, ka **par saimniecisku darbību uzskata ikvienu darbību, kas ietver preču un pakalpojumu piedāvāšanu tirgū**, jāņem vērā, ka saimnieciskā darbība netiek konstatēta, piemēram, kad darbība ir saistīta vienīgi ar valsts pārvaldes funkciju un pārvaldes uzdevumu vai deleģēto pārvaldes uzdevumu izpildi.

Atbilstoši šīs metodikas III sadaļā aprakstītajam un 6.1.1.6. pasākuma regulējošo MK noteikumu Nr. 65 7. punktā minētajam, projekta pamatlīdzekļiem (vienam vai vairākiem no projekta ietvaros iegādātajiem bezemisiju transportlīdzekļiem un uzlādes infrastruktūrai (ja attiecināms)) ir pieļaujama **PSD** līdz 20% no infrastruktūras kopējās gada jaudas laika izteiksmē. Cita saimnieciskā darbība nevar tikt īstenota. Līdz ar to arī projekta dzīves cikla laikā ir nepieciešams uzraudzīt, vai ar projekta īstenošanas rezultātā iegūtajiem pamatlīdzekļiem īstenotā saimnieciskā darbība var tikt kvalificēta kā PSD.

**Pie projekta iesnieguma iesniegšanas projekta iesniedzējs izvēlas vienu no infrastruktūras jaudas laika izteiksmes aprēķina metodēm (stundās vai dienās)**, kuru nepieciešamības gadījumā drīkst mainīt vienu reizi līdz projekta noslēguma maksājuma pieprasījuma apstiprināšanai sadarbības iestādē.

Ņemot vērā to, ka iegādāto pamatlīdzekļu (bezemisiju transportlīdzeklis un tā uzlādes infrastruktūra) PSD uzraudzību var uzsākt tikai pēc tam, kad ir sākta to ekspluatācija atbilstoši 6.1.1.6. pasākuma mērķim, **finansējuma saņēmējam ir pienākums veikt PSD uzskaiti**, norādot pamatlīdzekļu izmantošanu **laika izteiksmē** (stundās vai dienās) pamatdarbības veikšanai un PSD īstenošanai.

Finansējuma saņēmējs ir pilnībā atbildīgs par PSD nosacījumu ievērošanu, un **pārskatu** par PSD veikšanu **sagatavo par katru kalendāra gadu līdz nākošā gada 1. februārim**. Pārskatu, kuram pievienoti pamatojošie dokumenti, **sagatavo par katru** projekta ietvaros **iegādāto bezemisiju transportlīdzekli**  un tā darbības nodrošināšanai izveidoto uzlādes infrastruktūru (ja attiecināms) un glabā līdz projekta dzīves cikla (pamatlīdzekļa amortizācijas perioda) beigām. Finansējuma saņēmējs veic PSD nosacījumu izpildes paškontroli, izmantojot sagatavotos pārskatus, kurus iesniedz sadarbības iestādei pēc tās pieprasījuma un tajā gadījumā, ja finansējuma saņēmējs konstatē, ka pārsniegts atļautais PSD 20% apjoms no kopējās gada jaudas laika izteiksmē.

**Pārskatu sagatavo par katru pašvaldības autonomo funkciju atsevišķi, un PSD apjoms līdz 20% no infrastruktūras kopējās gada jaudas laika izteiksmē tiek vērtēts pret katru pašvaldības autonomo funkciju atsevišķi - attiecīgās pašvaldību autonomās funkcijas noteiktas Pašvaldību likuma 4.panta pirmās daļas 4., 5., 6. un 9. punktā** (katram bezemisiju transportlīdzeklim un saistītajai tā darbības nodrošināšanai nepieciešamajai uzlādes infrastruktūrai, ja tāda projekta ietvaros izveidota).

Ja pamatlīdzeklis iegādāts un pirmajā kalendāra gadā ekspluatēts nepilnu kalendāra gadu, tad PSD uzskaiti veic un PSD apjomu aprēķina proporcionāli transportlīdzekļa ekspluatācijas laikam.

Ja sadarbības iestāde pārbaudes laikā secina, ka bezemisiju transportlīdzekļu uzlādei projekta ietvaros izveidotais uzlādes punkts tiek izmantots tāda elektrotransporta uzlādēšanai (un infrastruktūra tādējādi kļūst par tādu infrastruktūru, kas saistīta ar tādu saimniecisko darbību), kurai sniegtais atbalsts būtu kvalificējams kā komercdarbības atbalsts, sadarbības iestāde pieņem lēmumu par visa nelikumīgā projekta ietvaros izmaksātā vai piešķirtā publiskā finansējuma atmaksāšanu sadarbības iestādei ar procentiem atbilstoši MK noteikumu Nr.65 56. vai 57. punktam. Ja sadarbības iestāde pārbaudes laikā konstatē, ka uzlādes punkts netiek izmantots uzlādes infrastruktūras izmantošanas noteiktajam mērķim atbilstoši 6.1.1.6.pasākuma īstenošanu regulējošajiem MK noteikumiem Nr.65 (izņemot MK noteikumu Nr.65 56. vai 57. punktā noteiktos gadījumus), sadarbības iestāde pieņem lēmumu par izmaksātā vai piešķirtā Taisnīgas pārkārtošanās fonda finansējuma maksājumu apturēšanu vai atgūšanu no finansējuma saņēmēja uzlādes infrastruktūras izveides mērķim saskaņā ar civiltiesisko līgumu vai vienošanos par projekta īstenošanu.

Sadarbības iestādei ir tiesības finansējuma saņēmējam pieprasīt iesniegt PSD pārskatus projekta dzīves cikla laikā, tai skaitā gadījumos, kad saņemta informācija par PSD nosacījumu pārkāpumu no finansējuma saņēmēja, kompetentām iestādēm vai no trešajām personām. Pārskatiem pievienojama PSD uzskaites tabula un citi uzskaiti pamatojoši dokumenti, piemēram, izdrukas no bezemisiju transportlīdzekļa vai uzlādes punkta monitoringa sistēmas, maršrutu uzskaites dokumenti, atskaites vai pārskati par uzlādes infrastruktūras lietošanu vai citi dokumenti, kas pamato PSD aprēķinu.

Gadījumos, kad projekta ietvaros iegādāti divi vai vairāk bezemisiju transportlīdzekļi un viens uzlādes punkts, kas paredzēts šo bezemisiju transportlīdzekļu uzlādei, katram no pamatlīdzekļiem (bezemisiju transportlīdzekļiem un to uzlādes infrastruktūrai) PSD uzskaite tiek veikta atsevišķi. Savukārt, ja projekta ietvaros iegādāti, piemēram, divi bezemisiju transportlīdzekļi un divi uzlādes punkti, tad PSD uzskaite tiek veikta katram bezemisiju transportlīdzeklim atsevišķi (tiek sagatavoti divi pārskati), savukārt uzlādes infrastruktūras PSD uzskaite var tikt atspoguļota vienā pārskatā, vienlaikus ievērojot nosacījumu par PSD apjoma ierobežojumu, kas kopā uz abiem uzlādes punktiem nevar pārsniegt 20% no infrastruktūras kopējās gada jaudas laika izteiksmē.

1. PSD uzskaites veikšanai par bezemisiju transportlīdzekļa lietojumu kalendāra gadā iespējams izmantot vienu no **diviem PSD uzskaites veidiem kalendāra gada jaudas aprēķinam laika izteiksmē – stundās vai dienās**, kas iever aprēķina metodes un formulas, kas tiek izmantotas PSD prasību un PSD apmēra nosacījuma kontrolei projekta dzīves cikla laikā:
   1. Veicot PSD izmantotās jaudasapjoma **laika izteiksmē** kontroli, ja tiek piemērota PSD uzskaite **stundās**, izmanto šādu formulu:

Psaim– projekta ietvaros iegādātā bezemisiju transportlīdzekļa kopumā kalendāra gada laikā īstenotā PSD, %;

Lksaim – laiks, kurā ar projekta ietvaros iegādāto bezemisiju transportlīdzekli tiek īstenota PSD, **stundas (h)**;

Lp – bezemisiju transportlīdzekļa izmantošanas laiks pamatdarbībai kalendāra gada laikā, stundas (h).

**Piemērs**PSD uzskaitei **stundās**:

PSD uzskaite tiek veikta, uzskaitot, cik stundas kalendāra gada laikā projekta ietvaros iegādātais bezemisiju transportlīdzeklis tiek lietots pašvaldības funkcijas nodrošināt iedzīvotāju izglītību un no šīs funkcijas izrietošo pārvaldes uzdevumu veikšanai (pamatdarbībai), un cik stundas kalendāra gada laikā bezemisiju transportlīdzeklis tiek lietots PSD veikšanai.

PSD procentuālo apjomu kalendāra gadā laika jaudas izteiksmē aprēķina, dalot stundu skaitu gadā, kurās veikts PSD, ar kopējo pamatdarbības un PSD veikšanas stundu skaitu. Pieņemot, ka ar bezemisiju transportlīdzekli pamatdarbība tiek veikta 1722 stundas kalendāra gada laikā, bet PSD 284 stundas kalendāra gada laikā, secināms, ka kalendāra gadā kopējais faktiskais bezemisiju transportlīdzekļa ekspluatēšanas laiks ir 2006 stundas. PSD procentuālo apjomu laika izteiksmē aprēķina pēc šādas formulas:

Piemērā norādītājā gadījumā PSD uzskaiti veic, sagatavojot uzskaites tabulu PSD uzskaitei kalendāra gada jaudas laika izteiksmē – **stundās** saskaņā ar šīs metodikas tabulu Nr.1.

Tabula Nr.1 **PSD uzskaites tabula laika izteiksmē – stundās**:

|  |
| --- |
|  |
| **Mēnesis[[7]](#footnote-8)** | | **Darbības veids** | **Stundas (h)** |  |
| Janvāris | | Pamatdarbība | 176 |  |
| PSD | 18 |  |
| Februāris | | Pamatdarbība | 160 |  |
| PSD | 28 |  |
| Marts | | Pamatdarbība | 184 |  |
| PSD | 40 |  |
| Aprīlis | | Pamatdarbība | 144 |  |
| PSD | 18 |  |
| Maijs | | Pamatdarbība | 168 |  |
| PSD | 8 |  |
| Jūnijs | | Pamatdarbība | 80 |  |
| PSD | 24 |  |
| Jūlijs | | Pamatdarbība | 50 |  |
| PSD | 12 |  |
| Augusts | | Pamatdarbība | 80 |  |
| PSD | 20 |  |
| Septembris | | Pamatdarbība | 176 |  |
| PSD | 18 |  |
| Oktobris | | Pamatdarbība | 168 |  |
| PSD | 14 |  |
| Novembris | | Pamatdarbība | 168 |  |
| PSD | 36 |  |
| Decembris | | Pamatdarbība | 168 |  |
| PSD | 48 |  |
|  | | **KOPĀ, t.sk.:** | **2006** |  |
|  | | **Pamatdarbībai (h)** | **1722** |  |
|  | | **PSD (h)** | **284** |  |
|  | | **PSD, %** | **14,16%** |  |

* 1. Veicot PSD izmantotās jaudasapjoma **laika izteiksmē** kontroli, ja tiek piemērota PSD uzskaite **kalendāra gada** **dienās**, izmanto šādu formulu:

Psaim– projekta ietvaros iegādātā bezemisiju transportlīdzekļa kopumā kalendāra gada laikā īstenotā PSD, %;

Dsaim – laiks, kurā ar projekta ietvaros iegādāto bezemisiju transportlīdzekli tiek īstenota PSD, **dienas**;

Dkop – kalendāra gada jauda laika izteiksmē (kopējais dienu skaits kalendāra gadā).

Uzskaiti veic tikai par PSD. Ja vienā kalendāra gada dienā tiek veikta gan pamatdarbība, gan PSD, tad, veicot uzskaiti par konkrēto dienu, norāda, ka šajā dienā ir veikta PSD, pamatdarbība šādā dienā netiek norādīta.

Piemērā norādītājā gadījumā PSD uzskaiti veic, sagatavojot uzskaites tabulu PSD uzskaitei kalendāra gada jaudas laika izteiksmē – **dienās** saskaņā ar šīs metodikas tabulu Nr.2.

**Piemērs** PSD uzskaitei **dienās**:

PSD procentuālo apjomu kalendāra gadā laika izteiksmē aprēķina, dalot dienu skaitu kalendāra gadā, kurās veikts PSD, ar kopējo kalendāra gada dienu skaitu – 365 dienas. Pieņemot, ka ar bezemisiju transportlīdzekli PSD tiek veikta 23 dienas kalendāra gada laikā, PSD procentuālo apjomu laika izteiksmē aprēķina pēc formulas:

Tabula Nr.2 **PSD uzskaites tabula laika izteiksmē – dienās[[8]](#footnote-9)**

|  |  |  |  |
| --- | --- | --- | --- |
| **Papildinošas saimnieciskās darbības uzraudzība laika izteiksmē DIENĀS**  Piemērs Nr.1 | | | |
| **Mēnesis[[9]](#footnote-10)** | **Dienu**  **skaits** | **Datums** | **Papildu informācija par**  **veikto PSD - attiecībā uz darbībām, kas veiktas ārpus**  **vispārējās izglītības mācību programmas** |
| Janvāris | 8 | 06.-09.01.2025. | Ekskursija 1.-4.klasēm |
| 15.01.2025. | Muzejs |
| 23.01.2025. | Teātris |
| 30.01.2025. | Ekskursija |
| 31.01.2025. | Muzeja apmeklējums |
| Februāris | 4 | 03.02.2025. | Raiņa muzejs |
| 07.02.2025. | Okupācijas muzejs |
| 12.02.2025. | Ekskursija |
| 20.02.2025. | Ekskursija |
| Marts | 0 | - | - |
| Aprīlis | 2 | 14.04.2025. | Olimpiāde |
| 22.04.2025. | Muzeja apmeklējums |
| Maijs | 7 | 05.-08.05.2025. | Sacensības |
| 15.05.2025. | Teātris |
| 23.05.2025. | Ekskursija |
| 30.05.2025. | Ekskursija |
| Jūnijs | 9 | 02.-05.06.2025. | Sacensības 4.-9.klasēm |
| 10.06.2025. | Okupācijas muzejs |
| 12.06.2025. | Teātris |
| 16.06.2025. | Ekskursija |
| 27.06.2025. | Muzeja apmeklējums |
| 30.06.2025. | Ekskursija |
| Jūlijs | 11 | 01.-09.07.2025. | Dziesmu un deju svētku mēģinājumu un  koncerta apmeklējums |
| 26.-27.07.2025. | Brīvdabas koncerts |
| Augusts | 0 | - | - |
| Septembris | 6 | 09.-12.09.2025. | Ekskursijas 4.-9. klasēm |
| 19.09.2025. | Muzeja apmeklējums |
| 26.09.2025. | Muzeja apmeklējums |
| Oktobris | 6 | 06.-11.10.2025. | Ekskursijas 11.-12. klasēm |
| Novembris | 4 | 03.11.2025. | Koncerts |
| 05.11.2025. | Izrāde |
| 17.11.2025. | Muzeja apmeklējums |
| 21.11.2025. | Teātra apmeklējums |
| Decembris | 8 | 02.12.2025. | Muzeja apmeklējums |
| 03.12.2025. | Teātra apmeklējums |
| 12.12.2025. | Koncerts |
| 15.12.2025. | Izrāde |
| 16.-19.12.2025. | Ekskursijas 1.-4. klasēm |
| **KOPĀ PSD dienas:** | **65** |  |  |
| **Kalendāra gada**  **dienas:** | **365** |  |  |
| **PSD, %** | **17,8 %** |  |  |

|  |  |  |  |
| --- | --- | --- | --- |
| **Papildinošas saimnieciskās darbības uzraudzība laika izteiksmē DIENĀS**  Piemērs Nr.2 | | | |
| **Mēnesis[[10]](#footnote-11)** | **Dienu**  **skaits** | **Datums** | **Papildu informācija par**  **veikto PSD - attiecībā uz darbībām, kas nodrošina**  **pašvaldības kultūras piedāvājumu, bet tās veiktas**  **ārpus pašvaldības administratīvās teritorijas un ārpus**  **pamatdarbības** |
| Janvāris | 1 | 13.01.2025. | Sadraudzības koncerts (citā pašvaldībā) |
| Februāris | 1 | 15.02.2025. | Teātra kolektīva izbraukuma izrāde (citā pašvaldībā) |
| Marts | 4 | 04.-05.03.2025. | Deju kolektīvu vadītāju profesionālās kompetences  pilnveides kursi |
| 11.-12.03.2025. | Deju kolektīvu vadītāju profesionālās kompetences  pilnveides kursi |
| Aprīlis | 0 | - | - |
| Maijs | 5 | 05.-06.05.2025. | Mūzikas kolektīvu vadītāju profesionālās kompetences  pilnveides kursi |
| 07.-08.05.2025. | Koru diriģentu profesionālās kompetences  pilnveides kursi |
| 24.05.2025. | Pašvaldību amatiermākslas kolektīvu koncerts  (citā pašvaldībā) |
| Jūnijs | 1 | 21.06.2025. | Brīvdabas koncerts deju kolektīviem un muzikālajiem  kolektīviem (citā pašvaldībā) |
| Jūlijs | 1 | 19.07.2025. | Deju kolektīva dalība pilsētas svētkos (citā pašvaldībā) |
| Augusts | 0 | - | - |
| Septembris | 0 | - | - |
| Oktobris | 3 | 21.-23.10.2025. | Mūzikas kolektīvu vadītāju profesionālās kompetences  pilnveides kursi |
| Novembris | 4 | 06.-07.11.2025. | Koru diriģentu profesionālās kompetences  pilnveides kursi |
| 15.11.2025. | Teātra kolektīva izbraukuma izrāde (citā pašvaldībā) |
| 18.11.2025. | Muzikālā ansambļa izbraukuma koncerts (citā pašvaldībā) |
| Decembris | 3 | 05.12.2025. | Koru sadraudzības koncerts (citā pašvaldībā) |
| 19.12.2025. | Deju kolektīvu sadraudzības koncerts (citā pašvaldībā) |
| 22.12.2025. | Teātra kolektīva izbraukuma izrāde (citā pašvaldībā) |
| **KOPĀ PSD dienas:** | **23** |  |  |
| **Kalendāra gada**  **dienas:** | **365** |  |  |
| **PSD, %** | **6,55 %** |  |  |

1. **PSD uzskaiti bezemisiju transportlīdzekļa uzlādes infrastruktūrai veic tikai STUNDĀS**. PSD uzskaiti veic par uzlādes infrastruktūras lietojumu kalendāra gadā, izmantojot šādu formulu:

Psaim– projekta ietvaros izveidotās bezemisiju transportlīdzekļa uzlādes infrastruktūras kopumā kalendāra gada laikā īstenotā PSD, %;

Lksaim – laiks, kurā ar projekta ietvaros izveidoto bezemisiju transportlīdzekļa uzlādes infrastruktūru tiek īstenota PSD, **stundas (h)**;

Lp – projekta ietvaros izveidotās bezemisiju transportlīdzekļa uzlādes infrastruktūras izmantošanas laiks pamatdarbībai kalendāra gada laikā, stundas (h).

**Piemērs**PSD uzskaitei **uzlādes infrastruktūrai** – **stundās**:

PSD uzskaiti veic, uzskaitot, cik stundas kalendāra gada laikā projekta ietvaros izveidotā bezemisiju transportlīdzekļa uzlādes infrastruktūra tiek lietota:

1) pamatdarbībai – Pašvaldību likuma 4.panta pirmās daļas 4., 5., 6. vai 9 punktā noteikto pašvaldības autonomo funkciju – gādāt par iedzīvotāju izglītību, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē un gādāt par iedzīvotāju veselību, organizējot veselības aprūpes pakalpojumu pieejamību – un no šīm funkcijām izrietošo pārvaldes uzdevumu veikšanai (tai skaitā citu – gan finansējuma saņēmēja, gan citu pašvaldību – bezemisiju transportlīdzekļu uzlādei, ko izmanto Pašvaldību likuma 4.panta pirmās daļas 4., 5., 6. un 9.punktā minēto autonomo funkciju īstenošanai un no šīm funkcijām izrietošo pārvaldes uzdevumu izpildei) un

2) PSD – Pašvaldību likuma 4.panta pirmās daļas 4., 5., 6. vai 9.punktā noteikto pašvaldības autonomo funkciju – gādāt par iedzīvotāju izglītību, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē un gādāt par iedzīvotāju veselību, organizējot veselības aprūpes pakalpojumu pieejamību – un no tām izrietošo pārvaldes uzdevumu izpildei tajos gadījumos, kad tiek veikta PSD (tai skaitā citu – gan finansējuma saņēmēja, gan citu pašvaldību – bezemisiju transportlīdzekļu uzlādei, ko izmanto iepriekš minēto autonomo funkciju īstenošanai un pārvaldes uzdevumu izpildei PSD ietvaros).

PSD procentuālo apjomu kalendāra gadā laika jaudas izteiksmē aprēķina, dalot stundu skaitu gadā, kurās veikts PSD, ar kopējo pamatdarbības un PSD veikšanas stundu skaitu. Pieņemot, ka bezemisiju transportlīdzekļa uzlādes infrastruktūra 2408 stundas kalendāra gada laikā tiek izmantota pamatdarbībai, bet PSD tiek veikta 600 stundas kalendāra gada laikā, secināms, ka kalendāra gadā kopējais faktiskais bezemisiju transportlīdzekļa uzlādes infrastruktūras ekspluatēšanas laiks ir 3008 stundas. PSD procentuālo apjomu laika izteiksmē aprēķina pēc šādas formulas:

1. Tabulā Nr.3 “PSD un pamatdarbības piemēri” tiek aplūkoti potenciālie PSD piemēri.

**Tabula Nr.3** **“PSD un pamatdarbības piemēri”:**

|  |  |  |  |  |  |
| --- | --- | --- | --- | --- | --- |
| **Infrastruktūra un tās izmantošanas nesaimniecisks pamatmērķis** | **Plānotā saimnieciskā darbība un tās mērķis** | **Vai aktivitātē tiks izmantoti tie paši resursi (darba spēks, pamatlīdzekļi u.c.), kas tiek patērēti pamata darbībai?** | **Vai pastāv saikne ar pamatmērķi vai infrastruktūras izmantošanu?** | **Vai aktivitāte ietver Pašvaldību likuma 4.panta pirmās daļas 4., 5., 6. vai 9.punktā noteikto funkciju īstenošanu un no tām izrietošu pārvaldes uzdevumu izpildi[[11]](#footnote-12)?** | **Secinājums** |
| **Pašvaldību likuma 4.panta pirmās daļas 4.punktā minētā funkcija - gādāt par iedzīvotāju izglītību** | | | | | |
| Izglītojamo nogādāšana izglītības sniegšanas vietā un atpakaļ dzīvesvietā | **Izglītojamo nogādāšana izglītības sniegšanas vietā** (izglītības iestādē vai citā vietā, kurā saskaņā ar licencētu mācību programmu notiek izglītības process, piemēram, bibliotēka vai muzejs mācību programmas satura apguves ietvaros) un atpakaļ dzīvesvietā,un projekta ietvaros izveidotās bezemisiju transportlīdzekļa uzlādes infrastruktūras izmantošana citu pašvaldības īpašumā esošu bezemisiju transportlīdzekļu uzlādei (gan finansējuma saņēmēja, gan citas pašvaldības), ja šie bezemisiju transportlīdzekļi tiek izmantoti pašvaldību funkcijas – gādāt par iedzīvotāju izglītību – izpildei. | Jā | Jā | Jā, aktivitātes mērķis ir īstenot akreditētajā izglītības programmā paredzēto mācību saturu (Pašvaldību likuma 4.panta pirmās daļas 4.punkts). | Nesaimnieciska pamatdarbība |
|  | Izglītojamo nogādāšana mācību ekskursijās, olimpiādēs vai skolēnu sacensībās, **ja tās ir paredzētas mācību programmā.** | Jā | Jā | Jā, aktivitātes mērķis ir īstenot akreditētajā izglītības programmā paredzēto mācību saturu (Pašvaldību likuma 4.panta pirmās daļas 4.punkts). | Nesaimnieciska pamatdarbība |
|  | Izglītojamo, kas apgūst profesionālās ievirzes izglītības programmu (piemēram, mākslas, mūzikas, dejas jomā) vai interešu izglītību (piemēram, basketbola, dambretes pulciņš) nogādāšana šajā vispārējās izglītības iestādē (vai citā pašvaldības organizētās profesionālās ievirzes izglītības programmas vai  interešu izglītības sniegšanas vietā, kas atrodas atsevišķā adresē) **ar vispārējās izglītības iestāžu izglītojamajiem paredzēto reisu (braucienu).** | Jā | Jā | Jā, aktivitātes mērķis ir saistīts ar izglītojamo nogādāšanu vispārējās izglītības iestādē, kurā tiek īstenots akreditētajā izglītības programmā paredzētais mācību saturs (Pašvaldību likuma 4.panta pirmās daļas 4.punkts). | Nesaimnieciska pamatdarbība |
|  | Izglītojamo, kas apgūst profesionālās ievirzes izglītības programmu (piemēram, mākslas, mūzikas, dejas jomā) vai interešu izglītību (piemēram, basketbola, dambretes pulciņš) nogādāšana šajā vispārējās izglītības iestādē (vai citā pašvaldības organizētās profesionālās ievirzes izglītības programmas vai  interešu izglītības sniegšanas vietā, kas atrodas atsevišķā adresē)**ar atsevišķu reisu (braucienu).** | Jā | Jā | Nē, aktivitātes mērķis nav  saistīts ar izglītojamo nogādāšanu vispārējās izglītības iestādē, kurā tiek īstenots akreditētajā izglītības programmā paredzētais mācību saturs,bet tas ir tieši saistīts ar izglītības pieejamības nodrošināšanas funkcijas nesaimniecisko pamatmērķi  (Pašvaldību likuma 4.panta pirmās daļas 4.punkts). | PSD |
|  | Vispārējās izglītības iestādēs izglītojamo audzēkņu nogādāšana uz teātra izrādi, koncertu vai citu pasākumu, **kas nav paredzēts akreditētajā mācību programmā,** un atpakaļ izglītības iestādē vai dzīvesvietā. | Jā | Jā | Nē, aktivitātes mērķis nav īstenot akreditētajā izglītības programmā paredzēto mācību saturu, bet tas ir tieši saistīts ar izglītības pieejamības nodrošināšanas funkcijas nesaimniecisko pamatmērķi (Pašvaldību likuma 4.panta pirmās daļas 4.punkts). | PSD |
|  | Ar mācību saturu saistīta izglītojamo ekskursija **ārpus** **paredzētās mācību programmas** (piemēram, uz Rīgas motormuzeju vai Rīgas Nacionālo zooloģisko dārzu brīvdienās vai **ārpus mācību** stundām mācību programmu papildinošiem mērķiem). | Jā | Jā | Nē | PSD |
|  | Izglītojamo nogādāšana uz valsts vai reģiona mēroga konkursu, olimpiāžu vai sacensību norises vietām, kas tiek organizētas vispārējās izglītības programmas apguves skolēniem, **ja tās nav paredzētas mācību programmā.** | Jā | Jā | Nē | PSD |
|  | Izglītības personāla nogādāšana seminārā akreditēto mācību programmu ietvaros, ja tas ir saistīts ar vispārējo izglītības procesu un mērķis ir īstenot akreditētajā izglītības programmā paredzēto mācību saturu. | Jā | Nē | Nē | PSD |
|  | Skolotāju nogādāšana saliedēšanas pasākumos. | Jā | Nē, aktivitāte netiek īstenota ne vispārējās izglītības mērķiem, ne vispārējo izglītību papildinošiem mērķiem. | Nē | cita saimnieciskā darbība |
|  | Pamatizglītības un vispārējās vidējās izglītības mācību iestāde bezemisiju transportlīdzekli un tā uzlādes infrastruktūru iznomā profesionālu sportistu kluba komandai. | Nē | Nē | Nē | cita saimnieciskā darbība |
| **Pašvaldību likuma 4.panta pirmās daļas 5.punktā minētā funkcija - sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē** | | | | | |
| Pašvaldības kultūras darbinieku vai amatiermākslas kolektīvu nogādāšana kultūras pasākumu (vai to mēģinājumu) norises vietā pašvaldībā, uz skatēm vai citiem pamatdarbības ietvaros paredzētajiem pasākumiem, kas ir tieši saistīti ar pašvaldības kultūras piedāvājuma nodrošināšanu, un atpakaļ | Projekta ietvaros iegādātā bezemisiju transportlīdzekļa izmantošana amatiermākslas kolektīvu un pašvaldības kultūras darbinieku **nogādāšanai valsts vai pašvaldības mēroga kultūras pasākumos,** piemēram, dziesmu un deju svētkos, un projekta ietvaros izveidotās bezemisiju transportlīdzekļa uzlādes infrastruktūras izmantošana citu pašvaldības īpašumā esošu bezemisiju transportlīdzekļu uzlādei (gan finansējuma saņēmēja, gan citas pašvaldības), ja šie bezemisiju transportlīdzekļi tiek izmantoti pašvaldību funkcijas – sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē – izpildei. | Jā | Jā | Jā, aktivitātes mērķis ir nodrošināt kultūras darbiniekiem un amatiermākslas kolektīviem iespēju piedalīties kultūras pasākumos (Pašvaldību likuma 4.panta pirmās daļas 5.punkts). | Nesaimnieciska pamatdarbība |
| Projekta ietvaros iegādātā bezemisiju transportlīdzekļa izmantošana muzikālā kolektīva dalībnieku **nogādāšanai uz mēģinājuma norises vietu** **pašvaldības administratīvajā teritorijā,** piemēram, pašvaldības kultūras centrā, un projekta ietvaros izveidotās bezemisiju transportlīdzekļa uzlādes infrastruktūras izmantošana citu pašvaldības īpašumā esošu bezemisiju transportlīdzekļu uzlādei (gan finansējuma saņēmēja, gan citas pašvaldības), ja šie bezemisiju transportlīdzekļi tiek izmantoti pašvaldību funkcijas – sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē – izpildei. | Jā | Jā | Jā | Nesaimnieciska pamatdarbība |
|  | Skolēnu nogādāšana no naktsmītnes vietas uz mēģinājumiem vai lielkoncertiem Latvijas Skolu jaunatnes dziesmu un deju svētku ietvaros[[12]](#footnote-13). | Jā | Jā | Jā | Nesaimnieciska pamatdarbība |
|  | Pašvaldības deju kolektīvu vadītāju nogādāšana profesionālās kompetences  pilnveides kursos un atpakaļ. | Jā | Nē | Nē, aktivitātes mērķis nav nodrošināt amatiermākslas kolektīviem vai kultūras darbiniekiem iespēju piedalīties kultūras pasākumos, bet tas ir tieši saistīts ar kultūras piedāvājuma nodrošināšanas funkcijas nesaimniecisko pamatmērķi (Pašvaldību likuma 4.panta pirmās daļas 5.punkts). | PSD |
|  | Amatiermākslas kolektīvu un to vadītāju nogādāšana uz citu pašvaldību priekšnesumu sniegšanai šīs pašvaldības rīkoto pilsētas svētku ietvaros. | Jā | Jā | Nē | PSD |
|  | Amatiermākslas kolektīvu vai kultūras darbinieku nogādāšana saliedēšanas pasākumos, t.sk. nodrošināšana ar transportu uz ekskursiju, koncertu vai tamlīdzīgiem pasākumiem, kas nav tieši ar pašvaldības kultūras piedāvājuma nodrošināšanu | Jā | Nē, aktivitāte netiek īstenota ne pašvaldības kultūras piedāvājuma nodrošināšanas, ne kultūras piedāvājuma nodrošināšanas papildinošiem mērķiem. | Nē | cita saimnieciskā darbība |
| **Pašvaldību likuma 4.panta pirmās daļas 6.punktā minētā funkcija - gādāt par iedzīvotāju veselību, organizējot veselības aprūpes pakalpojumu pieejamību gadījumos, kad esošā sabiedriskā transporta sistēma nav tam piemērota un ja šādu pakalpojumu nenodrošina tirgus dalībnieki.** | | | | | |
| Veselības aprūpes pakalpojumu saņēmēju (pacientu4) nogādāšana uz ārstniecības iestādi (un atpakaļ) gadījumos, kad esošā sabiedriskā transporta sistēma nav tam piemērota un ja šādu pakalpojumu nenodrošina tirgus dalībnieki | Projekta ietvaros iegādātā bezemisiju transportlīdzekļa izmantošana pašvaldības iedzīvotāju4 (veselības aprūpes pakalpojumu saņēmēju) nogādāšanai uz vai no ārstniecības iestādes, lai nodrošinātu ģeogrāfisko pieejamību ārstniecības pakalpojumiem un sniegtu atbalstu tiem pacientiem, kuriem nepieciešami transporta pakalpojumi, lai piemēram, nokļūtu mājās no stacionāra, vai nokļūtu ārstniecības iestādē veselības aprūpes pakalpojumu saņemšanai, organizējot pacientu nokļūšanu uz un no ārstniecības iestādes gadījumos, kad esošā sabiedriskā transporta sistēma nav tam piemērota un ja šādu pakalpojumu nenodrošina tirgus dalībnieki, t.sk. organizētu pacientu pārvešanu gadījumos, kad pacients no augstākā līmeņa slimnīcas jāpārved uz zemākā līmeņa slimnīcu vai sociālās aprūpes iestādi, un projekta ietvaros izveidotās bezemisiju transportlīdzekļa uzlādes infrastruktūras izmantošana citu pašvaldības īpašumā esošu bezemisiju transportlīdzekļu uzlādei (gan finansējuma saņēmēja, gan citas pašvaldības), ja šie bezemisiju transportlīdzekļi tiek izmantoti pašvaldību funkcijas – gādāt par iedzīvotāju veselību, organizējot veselības aprūpes pakalpojumu pieejamību – izpildei. | Jā | Jā | Jā, aktivitātes mērķis ir nodrošināt veselības aprūpes pakalpojumu pieejamību pašvaldības iedzīvotājiem (Pašvaldību likuma 4.panta pirmās daļas 6.punkts). | Nesaimnieciska pamatdarbība |
|  | Pašvaldības darbinieku, kas atbildīgi par veselības aprūpes pakalpojuma pieejamības organizēšanu, nogādāšana apmācībās, kas ir tieši saistītas ar darba pienākumu veikšanu piemēram, apmācībās par pirmās palīdzības sniegšanu, par mobilitātes nodrošināšanu lauku teritorijās u.tml. | Jā | Nē | Nē, aktivitātes mērķis nav nodrošināt ģeogrāfisko pieejamību ārstniecības pakalpojumiem, bet tas ir tieši saistīts veselības aprūpes pakalpojumu ģeogrāfiskās pieejamības funkcijas nesaimniecisko pamatmērķi (Pašvaldību likuma 4.panta pirmās daļas 6.punkts). | PSD |
|  | Pašvaldības darbinieku, kas atbildīgi par veselības aprūpes pakalpojuma pieejamības organizēšanu, nogādāšana saliedēšanas pasākumos, t.sk. nodrošināšana ar transportu uz ekskursiju, koncertu vai tamlīdzīgiem pasākumiem, kas nav tieši ar pašvaldības veselības aprūpes pakalpojuma organizēšanu. | Jā | Nē, aktivitāte netiek īstenota ne ārstniecības pakalpojumu ģeogrāfiskās pieejamības, ne ārstniecības pakalpojumu ģeogrāfiskās pieejamības papildinošiem mērķiem. | Nē | cita saimnieciskā darbība |
| **Pašvaldību likuma 4.panta pirmās daļas 9.punktā minētā funkcija - nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus,** ja sociālo pakalpojumu, sociālās palīdzības vai sociālās aprūpes klientu nogādāšanai pakalpojumu saņemšanas vietā (un atpakaļ) nepieciešams īpašs pārvadāšanas veids atbilstoši pielāgotā specializētā transportlīdzeklī un ja šādu pakalpojumu nenodrošina tirgus dalībnieki | | | | | |
| Sociālo pakalpojumu, sociālās aprūpes vai sociālās palīdzības klientu nogādāšana sociālo pakalpojumu saņemšanas vietā (un atpakaļ) | Projekta ietvaros iegādātā bezemisiju transportlīdzekļa izmantošana sociālo pakalpojumu, sociālās aprūpes vai sociālās palīdzības klientu, piemēram, sociālās aprūpes saņēmēju vai sociālās rehabilitācijas institūciju iemītnieku, nogādāšanai uz medicīniskām pārbaudēm vai procedūrām vai sociālās aprūpes darbinieku nogādāšana sociālās aprūpes pakalpojuma saņēmēja dzīvesvietā vai sociālās aprūpes institūcijā, un projekta ietvaros izveidotās bezemisiju transportlīdzekļa uzlādes infrastruktūras izmantošana citu pašvaldības īpašumā esošu bezemisiju transportlīdzekļu uzlādei (gan finansējuma saņēmēja, gan citas pašvaldības), ja šie bezemisiju transportlīdzekļi tiek izmantoti pašvaldību funkcijas nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus – izpildei. | Jā | Jā | Jā, aktivitātes mērķis ir nodrošināt sociālo pakalpojumu, sociālās aprūpes vai sociālās palīdzības saņēmējiem iespēju nokļūt pakalpojumu sniegšanas vietā vai arī sociālajiem darbiniekiem nodrošināt iespēju nokļūt pie sociālās aprūpes pakalpojumu vai sociālās palīdzības klientiem (Pašvaldību likuma 4.panta pirmās daļas 9.punkts). | Nesaimnieciska pamatdarbība |
|  | Sociālo pakalpojumu, sociālās palīdzības vai sociālās aprūpes klientu nogādāšana uz teātri, koncertu, ekskursijā un citiem līdzīgiem pasākumiem, lai nodrošinātu dzīves kvalitāti, kas ietver socializēšanu un garīgās veselības labsajūtu, nodrošinot brīvā laika jēgpilnu izmantošanu un saikni ar sabiedrību. | Jā | Jā | Nē, aktivitātes mērķis nav nodrošināt sociālo pakalpojumu, sociālās aprūpes vai sociālās palīdzības saņēmējiem iespēju nokļūt pakalpojumu sniegšanas vietā vai arī sociālajiem darbiniekiem nodrošināt iespēju nokļūt pie sociālās aprūpes pakalpojumu vai sociālās palīdzības klientiem, bet tas ir tieši saistīts ar sociālo pakalpojumu, sociālās aprūpes vai sociālās palīdzības nodrošināšanas funkcijas nesaimniecisko pamatmērķi (Pašvaldību likuma 4.panta pirmās daļas 9.punkts). | PSD |
|  | Sociālo pakalpojumu, sociālās palīdzības vai sociālās aprūpes darbinieku nogādāšana apmācību vai profesionālās pilnveides pasākumos, kas ir tieši saistīti ar sociālo pakalpojumu, sociālās palīdzības vai sociālās aprūpes sniegšanu. | Jā | Nē | Nē | PSD |
|  | Sociālo pakalpojumu, sociālās palīdzības vai sociālās aprūpes sniedzēju (darbinieku) nogādāšana saliedēšanas pasākumos, t.sk. nodrošināšana ar transportu uz ekskursiju, koncertu vai tamlīdzīgiem pasākumiem, kas nav saistīti ar sociālās aprūpes pakalpojumu vai sociālās palīdzības saņēmēju socializēšanu vai saiknes veidošanu ar sabiedrību. | Nē | Nē, aktivitāte netiek īstenota ar mērķi nodrošināt sociālo pakalpojumu, sociālās aprūpes vai sociālās palīdzības saņēmējiem iespēju nokļūt pakalpojumu sniegšanas vietā vai arī sociālajiem darbiniekiem nodrošināt iespēju nokļūt pie sociālās aprūpes pakalpojumu vai sociālās palīdzības klientiem, ne arī šīs funkcijas papildinošiem mērķiem. | Nē | cita saimnieciskā darbība |
| **Bezemisiju transportlīdzekļu uzlādes infrastruktūra** | | | | | |
| Bezemisiju transportlīdzekļu uzlādes infrastruktūras izmantošana MK noteikumu Nr. 65 minēto pašvaldību autonomo funkciju īstenošanai | Projekta ietvaros izveidotās uzlādes infrastruktūras izmantošana projekta ietvaros iegādātā bezemisiju transportlīdzekļa(-u) uzlādei vai citu pašvaldību bezemisiju transportlīdzekļu (gan finansējuma saņēmēja citu bezemisiju transportlīdzekļu, gan citas pašvaldības bezemisiju transportlīdzekļu) uzlādei, kas nodrošina MK noteikumos Nr. 65 minēto pašvaldību autonomo funkciju[[13]](#footnote-14) un no tām izrietošo pārvaldes uzdevumu izpildi. | Jā | Jā | Jā, aktivitātes mērķis ir nodrošināt bezemisiju transportlīdzekļu uzlādi, kas paredzēti Pašvaldību likuma 4.panta pirmās daļas 4., 5., 6. un 9.punktā minēto pašvaldību autonomu funkciju un no tām izrietošo pārvaldes uzdevumu izpildei. | Nesaimnieciska pamatdarbība |
| Bezemisiju transportlīdzekļu uzlādes infrastruktūras izmantošana citu transportlīdzekļu uzlādei | Projekta ietvaros izveidotās bezemisiju transportlīdzekļa uzlādes infrastruktūras lietošana citu transportlīdzekļu uzlādei, kas nenodrošina MK noteikumu Nr. 65 minēto pašvaldību funkciju12 īstenošanu un no tām izrietošo pārvaldes uzdevumu izpildi, piemēram, uzlādes infrastruktūras izmantošana, lai uzlādētu:   1. pašvaldības policijas transportlīdzekļus (lai nodrošinātu Pašvaldību likuma 4.panta pirmās daļas 14.punktā[[14]](#footnote-15) minētās funkcijas īstenošanu); 2. apsaimniekošanai nepieciešamos transportlīdzekļus (lai nodrošinātu Pašvaldību likuma 4.panta pirmās daļas 2.punktā minētās funkcijas[[15]](#footnote-16) īstenošanu). | Jā | Nē, aktivitāte netiek īstenota ne vispārējās izglītības, ne sociālās aprūpes pakalpojumu saņemšanas vai sniegšanas mērķiem, ne veselības aprūpes pakalpojumu pieejamības organizēšanas, ne kultūras piedāvājuma nodrošināšanas mērķiem, ne veselības aprūpes ģeogrāfiskās pieejamības nodrošināšanu ārstniecības pakalpojumiem, ne arī šo funkciju papildinošiem mērķiem. | Nē, aktivitāte ietver Pašvaldību likuma 4.panta pirmās daļas 2. un 14. punktā noteiktās funkcijas. | Nav atbalstāma 6.1.1.6.pasākuma ietvaros. |
|  | Projekta ietvaros izveidotās bezemisiju transportlīdzekļa uzlādes infrastruktūras lietošana citu transportlīdzekļu uzlādei, kas nenodrošina MK noteikumu Nr. 65 minēto pašvaldību funkciju12 īstenošanu un no tām izrietošo pārvaldes uzdevumu izpildi, piemēram, uzlādes infrastruktūras izmantošana, lai uzlādētu privātpersonu transportlīdzekļus. | Jā | Nē, aktivitātes ietvaros tiek īstenota saimnieciskā darbība. | Nē, aktivitāte ietver saimnieciskās darbības veikšanu. | Nav atbalstāma 6.1.1.6.pasākuma ietvaros, jo pasākuma ietvaros atbalsts netiek sniegts saimnieciskajai darbībai. |

**V PSD nosacījumu neievērošanas sekas**

Ievērojot šajā metodikā noteikto PSD uzraudzības kārtību, **finansējuma saņēmējs katru kalendāro gadu projekta dzīves cikla laikā veic PSD nosacījumu izpildes paškontroli un ir pilnībā atbildīgs par PSD nosacījumu ievērošanu**. Vienlaikus sadarbības iestāde nodrošina PSD nosacījumu uzraudzību visā projekta dzīves cikla laikā atbilstoši šajā metodikā ietvertajiem norādījumiem. Ja finansējuma saņēmējs, sagatavojot ikgadējo pārskatu par PSD apjomu, konstatē, ka ir pārsniegti 20 % no M1 (specializētā), M2 vai M3 kategorijas bezemisiju transportlīdzekļa vai tā uzlādes infrastruktūras gada jaudas laika izteiksmē, tas civiltiesiskajā līgumā vai vienošanās par projekta īstenošanu noteiktajā termiņā iesniedz sadarbības iestādē ziņojumu par nosacījumu pārkāpumu un atbilstoši Komercdarbības atbalsta kontroles likumā noteiktajam, veic publiskā finansējuma atmaksu. Nelikumīgā valsts atbalsta atmaksu veic sadarbības iestādes un finansējuma saņēmēja civiltiesiskajā līgumā vai vienošanās par projekta īstenošanu norādītajā termiņā un kārtībā.

Attiecībā uz **PSD** pieļaujamo jaudu 6.1.1.6. pasākuma regulējošie MK noteikumi Nr. 65 paredz, ka, ja tiek pārsniegts noteiktais 20% apjoms no bezemisiju transportlīdzekļa vai tā uzlādes infrastruktūras kopējās gada jaudas laika izteiksmē, finansējuma saņēmējam ir pienākums atmaksāt sadarbības iestādei projekta ietvaros saņemto nelikumīgo komercdarbības atbalstu kopā ar procentiem par attiecīgo gadu, kurā pārsniegts noteiktais 20% apjoms no bezemisiju transportlīdzekļa vai tā uzlādes infrastruktūras kopējās gada jaudas. Tas nozīmē, ka, pārsniedzot atļauto 20% robežu, no finansējuma saņēmēja ir atgūstama attiecīgā gada publiskā finansējuma daļa, kas tika izmantota PSD jaudas finansēšanai, nevis viss projektā samaksātais publiskais finansējums. Gadījumā, ja projekta īstenošanas laikā pirms noslēguma maksājuma saņemšanas tiek konstatēts 6.1.1.6. pasākuma regulējošo MK noteikumu Nr.65 56. un 57. punkta nosacījumu pārkāpums, sadarbības iestāde var lemt par noslēguma maksājuma izmaksas apturēšanu, nosakot finansējuma saņēmējam noslēguma maksājumā deklarētos attiecināmos izdevumus segt no finansējuma, par kuru nav saņemts nekāds komercdarbības atbalsts, kā arī veikt nelikumīgi saņemtā komercdarbības atbalsta atmaksu ar procentiem proporcionāli tai jaudas laika izteiksmē daļai, par kuru kopumā ir konstatēts pārkāpums, ievērojot to, ka atmaksas summa nedrīkst būt mazāka par summu, kas būtu aprēķināta un atgūstama, ja nelikumīgā valsts atbalsta atgūšanu īstenotu vispārējā kārtībā.

Ja uzlādes infrastruktūras tiek izmantota tādu citu bezemisiju transportlīdzekļu uzlādei (kas neatbilst pamatdarbībai vai PSD), tad sadarbības iestāde pieņem lēmumu par izmaksātā vai piešķirtā Taisnīgas pārkārtošanās fonda finansējuma maksājumu apturēšanu vai atgūšanu no finansējuma saņēmēja (uzlādes infrastruktūras izveides mērķim) saskaņā ar civiltiesisko līgumu vai vienošanos par projekta īstenošanu, ņemot vērā, ka uzlādes infrastruktūra netiek izmantota tās noteiktajam mērķim atbilstoši 6.1.1.6.pasākuma īstenošanu regulējošajiem MK noteikumiem Nr.65.

**Piemērs** par nelikumīga komercdarbības atbalsta atgūšanu **pārsniegtas PSD gadījumā**

*(MK noteikumu Nr. 65 57. punktā minētais gadījums):*

6.1.1.6. pasākuma projektā tika piešķirts publiskais finansējums 1 000 000 EUR apmērā bezemisiju transportlīdzekļa iegādei un tam paredzētās uzlādes infrastruktūras izveidei (lai izmantotu to Pašvaldību likuma 4.panta pirmās daļas 4.punktā noteiktās autonomās funkcijas – gādāt par iedzīvotāju izglītību – īstenošanai un no tās izrietošo pārvaldes uzdevumu izpildei). Projektā nav sniegts komercdarbības atbalsts. Projekts tika īstenots 2025. gadā, projekta dzīves cikls (infrastruktūras amortizācijas periods) ir 10 gadi, un tika pieņemts, ka ik gadu attiecīgi tiek nolietoti 10% jeb 100 000 EUR no publiskā ieguldījuma vērtības. Projektā paredzēja, ka infrastruktūra pēc projekta īstenošanas pabeigšanas tiks izmantota arī PSD veikšanai – izglītojamos pārvadās ekskursijās, uz sacensībām un olimpiādēm. Tika plānots, ka PSD apjoms laika izteiksmē nepārsniegs 20% no bezemisiju transportlīdzekļa kopējās gada jaudas. Projekta dzīves cikla atsevišķos gados tiek konstatēts, ka tika organizēti plašāka apmēra pārvadājumi, tāpēc tika pārsniegts PSD apjoms laika izteiksmē. 2025. gadā sadarbības iestādes pārbaudes ietvarā, izvērtējot finansējuma saņēmēja atskaites par PSD apjomu, sadarbības iestāde konstatēja, ka PSD apjoms par 2026.gadu sasniedz 21%, un veica nelikumīga komercdarbības atbalsta atgūšanu. 2031. gadā finansējuma saņēmējs pēc ikgadējās atskaites veidošanas konstatēja, ka ir pārsniegts PSD apjoms, par to informējot sadarbības iestādi, kura savukārt veica nelikumīga komercdarbības atbalsta atgūšanu. 2034. gadā – projekta dzīves cikla beigās noslēguma pārbaudes ietvaros sadarbības iestāde konstatēja, ka 2034. gadā ir pārsniegs PSD apjoms un veica nelikumīga komercdarbības atbalsta atgūšanu 30% jeb  30 000 EUR apmērā.

Aprēķins par atmaksājamo publisko finansējumu (bez procentiem) pieejams tabulā Nr.4 “Nelikumīga komercdarbības atbalsta atgūšana”.

Aprēķinā izmantojamā formula:

𝑨 = 𝑱 ∗ 𝑭⁄𝑷, kur

A – atgūstamais publiskais finansējums;

J – jaudas apmērs konkrētajā ikgadējās uzraudzības pārskata periodā;

F – publiskais finansējums bezemisiju transportlīdzekļa iegādei un uzlādes infrastruktūras izveidei

P – pārskata perioda kopējais ilgums (infrastruktūras amortizācijas periods).

1. atgūstamais publiskais finansējums 2026.gadā = 0,21 x 1 000 000 EUR/10 gadi = 21 000 EUR (plus atgūšanas procenti);
2. atgūstamais publiskais finansējums 2031.gadā: = 0,22 x 1 000 000 EUR/10 gadi = 22 000 EUR (plus atgūšanas procenti);
3. atgūstamais publiskais finansējums 2034.gadā = 0,3 x 1 000 000 EUR/10 gadi = 30 000 EUR (plus atgūšanas procenti).

Projektā ir nepieciešams veikt nelikumīgā komercdarbības atbalsta atgūšanu:

par 2026.gadu – 21 000 EUR ar procentiem;

par 2031.gadu – 22 000 EUR ar procentiem;

par 2034.gadu –  30 000 EUR ar procentiem.

Tabula Nr.4 “*Nelikumīgā komercdarbības atbalsta atgūšana*”

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2025. | 2026. | 2027. | 2028. | 2029. | 2030. | 2031. | 2032. | 2033. | 2034. |
| Tūkst., EUR | 100 000 | 100 000 | 100 000 | 100 000 | 100 000 | 100 000 | 100 000 | 100 000 | 100 000 | 100 000 |
| PSD, % | 15 | 21 | 10 | 18 | 15 | 15 | 22 | 15 | 10 | 30 |
| Jāatmaksā, EUR | 0 | 21 000 | 0 | 0 | 0 | 0 | 22 000 | 0 | 0 | 30 000 |

**Piemērs** par nelikumīga komercdarbības atbalsta atgūšanu, **ja projekts kļūst par projektu, kas saistīts ar**

**saimniecisko darbību**, kurai sniegtais atbalsts būtu kvalificējams kā komercdarbības atbalsts

*(MK noteikumu Nr.65 56.punktā minētais gadījums)*:

6.1.1.6. pasākuma projektā tika piešķirts publiskais finansējums 500 000 EUR apmērā bezemisiju transportlīdzekļa  iegādei un tam paredzētās uzlādes infrastruktūras izveidei. Projektā nav sniegts komercdarbības  atbalsts. Projekts tika īstenots 2026. gadā, projekta dzīves cikls (infrastruktūras amortizācijas periods) ir 10 gadi.

Projekta ietvaros iegādātais bezemisiju transportlīdzeklis un uzlādes infrastruktūra tika lietota citas saimnieciskās darbības veikšanai, piemēram, bezemisiju transportlīdzeklis izmantots vietējo iedzīvotāju izklaides braucieniem, savukārt tam paredzētā uzlādes infrastruktūra - privātpersonu elektrotransportlīdzekļu uzlādei. Cita saimnieciskā darbība kalendāra gada ietvaros – 2027.gadā – tika īstenota 30 dienas; pamatdarbība un PSD kopā – 335 dienas (ievērojot PSD apjoma ierobežojumu).  Pārējos gados ir ievēroti infrastruktūras izmantošanas nosacījumi.

Ievērojot, ka bezemisiju transportlīdzeklis un uzlādes infrastruktūra netika izmantota tiem paredzētajiem mērķiem, saskaņā ar MK noteikumu Nr. 65 56. punktā minēto un saskaņā ar Komercdarbības atbalsta kontroles likuma IV vai V nodaļu, finansējuma saņēmējs no finansējuma, par kuru nav saņemts nekāds komercdarbības  atbalsts, atmaksā sadarbības iestādei nelikumīgi saņemto atbalstu un procentus atbilstoši Komercdarbības atbalsta kontroles likumā noteiktajam.  Atmaksājamā nelikumīgi saņemtā atbalsta apmēru vērtē un aprēķina proporcionāli bezemisiju transportlīdzekļa un uzlādes infrastruktūras izmantošanas laikam citas saimnieciskās darbības īstenošanai pret kopējo bezemisiju transportlīdzekļa un uzlādes infrastruktūras izmantošanas laiku kalendāra gada ietvaros.

Attiecīgi nelikumīgi saņemtais atbalsts aprēķināms pēc šādas formulas:

*Citas saimnieciskās darbības veikšanai izmantotais laiks (dienās) / kopējais dienu skaits kalendāra gada ietvaros infrastruktūras izmantošanai.*

**Aprēķins:** 30 / 365 = 0,08219 – t.i., citas saimnieciskās darbības īstenošanai infrastruktūra tika izmantota 8% no visa infrastruktūras kopējā izmantošanas laika kalendāra gada ietvaros.

Atgūstamais publiskais finansējums 2027.gadā: 0,08219 \* 500 000 EUR = **41 095** EUR (plus atgūšanas procenti).

**Piemērs** par publiskā finansējuma maksājumu apturēšanu vai atgūšanu, **ja projekta infrastruktūra netiek izmantota atbilstoši 6.1.1.6. pasākuma mērķim:**

6.1.1.6. pasākuma projektā tika piešķirts publiskais finansējums 300 000 EUR apmērā bezemisiju transportlīdzekļa un 50 000 EUR tā uzlādei nepieciešamā uzlādes punkta izveidei. Projektā nav sniegts komercdarbības atbalsts. Projekts tika īstenots 2025. gadā, projekta dzīves cikls (infrastruktūras amortizācijas periods) ir 10 gadi.

Pārbaudes laikā sadarbības iestāde konstatēja, ka uzlādes punkts netiek izmantots uzlādes infrastruktūras izmantošanas noteiktajam mērķim atbilstoši 6.1.1.6.pasākuma īstenošanu regulējošajiem MK noteikumiem Nr.65 (izņemot MK noteikumu Nr.65 56. vai 57. punktā noteiktos gadījumus) – ar to tika lādēts citu pašvaldības funkciju īstenojošs bezemisiju transportlīdzeklis, piemēram, pašvaldības policijas transportlīdzeklis (nodrošinot Pašvaldību likuma 4.panta pirmās daļas 14.punktā minētās funkcijas īstenošanu). Sadarbības iestāde pieņem lēmumu par izmaksātā vai piešķirtā Taisnīgas pārkārtošanās fonda finansējuma maksājumu apturēšanu vai atgūšanu no finansējuma saņēmēja uzlādes infrastruktūras izveides mērķim saskaņā ar civiltiesisko līgumu vai vienošanos par projekta īstenošanu.

**Pielikumi PSD nosacījumu kontroles metodikai**

Tabula Nr.1.1. **PSD uzskaites tabula un aprēķina formula PSD uzskaitei laika izteiksmē STUNDĀS**

****

Tabula Nr.1.2. **PSD uzskaites tabula un aprēķina formula PSD uzskaitei laika izteiksmē DIENĀS**



Tabula Nr.1.3. **PSD uzskaites tabula un aprēķina formula uzlādes infrastruktūras PSD uzskaitei laika izteiksmē STUNDĀS**



1. Metodika attiecināma uz visiem 6.1.1.6.pasākuma ietvaros īstenotajiem projektiem neatkarīgi no atlases kārtas. [↑](#footnote-ref-2)
2. Vispārējas izglītības likuma 10. panta trešās daļas 1. punkts nosaka, ka vispārējās izglītības iestāde ir tiesīga patstāvīgi īstenot interešu un citas izglītības programmas. [↑](#footnote-ref-3)
3. Tādi pašvaldības iedzīvotāji, kuri objektīvu apstākļu – sociālā vai veselības stāvokļa, vecuma vai funkcionālo spēju ierobežojuma – dēļ patstāvīgi nespēj izmantot sabiedrisko transportu nokļūšanai ārstniecības iestādē veselības aprūpes pakalpojuma saņemšanai, tai skaitā, piemēram, personas no trūcīgām un maznodrošinātām mājsaimniecībām, personas, kas nonākušas krīzes situācijā, personas ar fiziska rakstura traucējumiem ar smagu vai ļoti smagu invaliditāti (I un II invaliditātes grupa), personas darbspējas vecumā atveseļošanās periodā pēc smagām slimībām un traumām, un pašvaldībai autotransporta pakalpojums ir jānodrošina saskaņā ar kārtību, kādā pašvaldība nodrošina sociālos pakalpojumus pašvaldības iedzīvotājiem. [↑](#footnote-ref-4)
4. Ar projekta dzīves ciklu šajā metodikā saprot projekta infrastruktūras amortizācijas periodu, kurā ir iespējams gūt finansiālu vai ekonomisku labumu no projektā ieguldītajiem līdzekļiem vai radītajiem aktīviem. Projekta dzīves ciklu nosaka, par pamatu ņemot Komisijas 2014.gada 3.marta Deleģētās Regulas (ES) Nr.480/2014 ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu, I pielikumu, kas piemērojams atkarībā no projekta investīciju jomas. Pielikumā neuzskaitītajām nozarēm tiek piemērots projekta dzīves cikls 10-15 gadi, kas ietver arī darbības īstenošanas periodu. [↑](#footnote-ref-5)
5. Ar projekta dzīves cikla sākumposmu saprot viena līdz divu gadu periodu pēc tam, kad projekta ietvaros iegādātais bezemisiju transportlīdzeklis ir reģistrēts tā gala saņēmējam un uzsākta bezemisiju transportlīdzekļa un tam paredzētās uzlādes infrastruktūras ekspluatācija. [↑](#footnote-ref-6)
6. Piemēram, veicot izlases veida pārbaudes vai ja tiek saņemta informācija no kompetentām iestādēm vai trešajām personām par iespējamo pārkāpumu PSD nosacījumu ievērošanā vai, ja finansējuma saņēmējs pats konstatē un ziņo par PSD nosacījumu pārkāpumu. [↑](#footnote-ref-7)
7. Uzskaiti veic par katru kalendāra mēneša datumu saskaņā ar pielikumā pievienoto MS Excel dokumentu PSD uzskaite stundās, un kopsavilkumā uzskaita bezemisiju transportlīdzekļa lietojumu PSD un pamatdarbības veikšanai mēnesī. [↑](#footnote-ref-8)
8. Tabulā atspoguļoti piemēri PSD uzskaites veikšanai laika izteiksmē dienās, atspoguļojot informāciju par PSD veidiem saskaņā ar pielikumā pievienoto MS Excel dokumentu PSD uzskaitei dienās. [↑](#footnote-ref-9)
9. Uzskaiti veic par katru kalendāro dienu, kurā veikta PSD, neatkarīgi no tā, vai konkrētajā dienā veikta arī pamatdarbība. [↑](#footnote-ref-10)
10. Uzskaiti veic par katru kalendāro dienu, kurā veikta PSD, neatkarīgi no tā, vai konkrētajā dienā veikta arī pamatdarbība. [↑](#footnote-ref-11)
11. Saskaņā ar MK noteikumu Nr.65 6., 7. un 8. punktā noteikto. [↑](#footnote-ref-12)
12. Saskaņā ar Dziesmu un deju svētku likuma 9.panta trešo daļu transporta pakalpojumus dziesmu un deju svētku starplaikā un svētku norises laikā nodrošina attiecīgā kolektīva dibinātājs. [↑](#footnote-ref-13)
13. Pašvaldību likuma 4.panta pirmās daļas 4., 5., 6. un 9. punktā minētās pašvaldību autonomās funkcijas, t.i., gādāt par iedzīvotāju izglītību, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē un gādāt par iedzīvotāju veselību, organizējot veselības aprūpes pakalpojumu pieejamību. [↑](#footnote-ref-14)
14. Piedalīties sabiedriskās kārtības un drošības nodrošināšanā, tostarp izveidojot un finansējot pašvaldības policiju. [↑](#footnote-ref-15)
15. Organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds. [↑](#footnote-ref-16)